ผู้ผ่านเกณฑ์บัตรสวัสดิการแห่งรัฐ ต้องยืนยันตัวตนภายใน 26 มีนาคม เริ่มใช้สิทธิ 1 เมษายนนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการยืนยันตัวตนของผู้ที่ผ่านเกณฑ์การพิจารณาคุณสมบัติ ตามโครงการลงทะเบียนเพื่อสวัสดิการแห่งรัฐปี 2565 ล่าสุด (24 มีนาคม 2566 เวลา 13.00 น.) มีผู้ที่ยืนยันตัวตนสำเร็จ จำนวนทั้งสิ้น 12,270,571 ราย (หรือคิดเป็นร้อยละ 84.06 ของจำนวนผู้ผ่านเกณฑ์ทั้งหมด ขณะที่ผู้ยื่นอุทธรณ์ มีจำนวน 1,165,454 ราย ผู้ผ่านเกณฑ์จะต้องยืนยันตัวตนให้สำเร็จ ภายในวันที่ 26 มีนาคม 2566 เพื่อให้สามารถใช้สิทธิสวัสดิการผ่านบัตรประจำตัวประชาชนได้ตั้งแต่วันที่ 1 เมษายน 2566 โดยสามารถยืนยันตัวตนได้ที่ธนาคารกรุงไทย ธนาคารออมสิน และ ธ.ก.ส. ซึ่งในเดือนมีนาคมนี้ จะเปิดให้ผู้ผ่านเกณฑ์ยืนยันตัวตนได้ทุกวัน รวมทั้งสาขาในห้างสรรพสินค้า สำหรับผู้ผ่านเกณฑ์ที่ไม่ได้ดำเนินการยืนยันตัวตนภายในวันที่ 26 มีนาคม 2566 ยังคงสามารถยืนยันตัวตนได้ที่ ธนาคารทั้งสามแห่งดังกล่าว แต่จะสามารถเริ่มใช้สิทธิสวัสดิการแห่งรัฐได้ตามวันที่กระทรวงการคลังกำหนด